NOK ฟุ้ง Q4/60 ผลประกอบการฟื้น รับยอดผู้โดยสารโต หลังเข้าไฮซีซั่น-เพิ่มเส้นทางบินใหม่
NOK ฟุ้ง Q4/60 ผลประกอบการฟื้น รับยอดผู้โดยสารโต หลังเข้าไฮซีซั่น-เพิ่มเส้นทางบินใหม่
5 ต.ค. 2560

นายปิยะ ยอดมณี ประธานเจ้าหน้าที่บริหาร บริษัท สายการบินนกแอร์ จำกัด (มหาชน) หรือ NOK คาดว่า ในไตรมาส 4/60 ผลประกอบการน่าจะพลิกฟื้นกลับมาเป็นบวกได้ โดยคาดว่าจะมีอัตราบรรทุกผู้โดยสาร (Cabin Factor) ไม่ต่ำกว่า 85% ดีกว่าไตรมาส 4/59 ที่อยู่ในระดับ 81.7% เนื่องจากเป็นฤดูกาลท่องเที่ยว ทำให้จำนวนผู้โดยสารขยายตัว โดยส่วนหนึ่งเป็นผลจากที่สายการบินนกแอร์เปิดเส้นทางบินใหม่ที่ไปจีนด้วย
อนึ่ง สายการบินนกแอร์ได้เปิดตัวฐานปฏิบัติการการบินแห่งใหม่ “ท่าอากาศยานนานาชาติอู่ตะเภา” อย่างเป็นทางการ เมื่อ 1 ต.ค.ที่ผ่านมา ทำการบินเช่าเหมาลำ จากเมืองหนานชาง สาธารณรัฐประชาชนจีนมาท่าอากศยานนานาชาติอู่ตะเภา และ ในเดือน ต.ค.นี้จะทยอยเปิดเส้นทางบินใหม่แบบเช่าเหมาลำอีก 4 เส้นทางจากอู่ตะเภา คือ หยินฉวน 1 เที่ยวบิน/สัปดาห์ ไหโข่ว 3 เที่ยวบิน/สัปดาห์ ฉางชา 3 เที่ยวบิน/สัปดาห์ และหลินยี่ 2 เที่ยวบิน/สัปดาห์ รวมทั้งสิ้น 5 เส้นทางบิน
สำหรับช่วง 6 เดือนแรก NOK รายงานผลขาดทุนสุทธิ 945.26 ล้านบาท